২০২৫ হংকং তাই পো অ্যাপার্টমেন্ট অগ্নিকাণ্ড

২৬ নভেম্বর ২০২৫ তারিখে হংকং-এর নিউ টেরিটরিজ অঞ্চলের তাই পো জেলার ওয়াং ফুক কোর্ট অ্যাপার্টমেন্ট কমপ্লেক্সে অগ্নিকাণ্ড ঘটে। স্থানীয় কর্তৃপক্ষ জানিয়েছে যে অন্তত ৫৫ জন নিহত হয়(এর মধ্যে ১ জন অগ্নিনির্বাপক কর্মী), ৭৬ জন আহত হয়এবং ২৭৯ জন নিখোঁজ রয়েছে।

বাঁশের মাচার সবুজ জাল থেকে আগুনের সূত্রপাত হয় এবং দ্রুত কয়েকটি বহুতল ভবনে ছড়িয়ে পড়ে। অন্তত চারটি ভবন আগুনে গ্রাসিত হয়, পরে তা পুরো আবাসনে ছড়িয়ে পড়ে। ভবনের ভেতরে বহু মানুষ আটকে পড়ার খবর পাওয়া যায়। অগ্নিকাণ্ডটিকে পাঁচ-অ্যালার্ম অগ্নিকাণ্ড হিসেবে শ্রেণিবদ্ধ করা হয়, যা ১৯৯৭ সালে হংকং হস্তান্তরের পর দ্বিতীয় এবং ২০০৮ সালের কর্নওয়াল কোর্ট অগ্নিকাণ্ডের পর প্রথম। এটি ১৯১৮ সালের হ্যাপি ভ্যালি রেসকোর্স অগ্নিকাণ্ডের পর হংকং-এর সবচেয়ে ভয়াবহ অগ্নিকাণ্ড, যেখানে ৬১৪ জন নিহত হয়েছিল।

 পটভূমি 
ওয়াং ফুক কোর্ট একটি সরকারি ভর্তুকিপ্রাপ্ত আবাসন প্রকল্প, যা তাই পো জেলায় অবস্থিত এবং ১৯৮৫ সালে নির্মিত। এখানে ৩১ তলা বিশিষ্ট আটটি আবাসিক ভবন রয়েছে, প্রায় ২,০০০ ফ্ল্যাটসহ। এটি এলাকার সরকারি আবাসন কাঠামোর অংশ এবং তাই পো জেলার সবচেয়ে উঁচু ভবনগুলির মধ্যে অন্যতম। ২০২১ সালের সরকারি জনগণনায় দেখা যায়, কমপ্লেক্সটিতে ৪,৬৪৩ জন বাসিন্দা বসবাস করছিলেন।
বাম|থাম্ব|ওয়াং ফুক কোর্ট, ২০০৯ সালে
থাম্ব|200x200পিক্সেল|অগ্নিকাণ্ডের আগের দিন ওয়াং ফুক কোর্ট, বাঁশের মাচা ও সবুজ জালে ঢাকা।

২০১৬ সালের এক পরিদর্শনে দেখা যায় যে আবাসনটিতে বড় ধরনের মেরামতির প্রয়োজন। জানুয়ারি ২০২৪-এ মালিকদের কর্পোরেশন তিনটি মেরামতি পরিকল্পনা উপস্থাপন করে, যার খরচ ছিল হংকং ডলার ১৫০ মিলিয়ন থেকে ৩৩০ মিলিয়ন পর্যন্ত। নির্বাচিত ৩৩০ মিলিয়ন ডলারের পরিকল্পনায় বাইরের দেয়াল সম্পূর্ণ পুনর্নির্মাণ এবং পেভিং স্টোন বসানোর কাজ অন্তর্ভুক্ত ছিল। অগ্নিকাণ্ডের সময় বাইরের দেয়াল মেরামতির কাজ চলছিল, এবং আটটি ভবনই বাঁশের মাচা ও সবুজ জালে ঢাকা ছিল। ২৪ নভেম্বর শুকনো আবহাওয়ার কারণে হংকং অবজারভেটরি একটি লাল অগ্নি বিপদ সতর্কতা জারি করে, যা অগ্নিকাণ্ডের দিনও কার্যকর ছিল।

বাঁশকে মাচার উপাদান হিসেবে ব্যবহার করা প্রাচীন চীনা নির্মাণ প্রথার অংশ, যা হংকং-এর নির্মাণ শিল্পে বহাল ছিল, যদিও মূল ভূখণ্ড চীন ধাতব মাচায় চলে গেছে। ১৭ মার্চ ২০২৫ তারিখে সরকার ঘোষণা করে যে বাঁশের ব্যবহার ধাপে ধাপে বন্ধ করে ধাতব মাচা চালু করা হবে, কারণ বাঁশ সময়ের সাথে ক্ষয়প্রাপ্ত হয়, ২০১৮ সাল থেকে মাচা-সম্পর্কিত দুর্ঘটনায় ২৩ জনের মৃত্যু ঘটেছে এবং এটি দাহ্য। অক্টোবর ২০২৫-এ সেন্ট্রালের চিনাচেম টাওয়ারে বিশাল বাঁশের মাচা ও নিরাপত্তা জালে মোড়ানো কাঠামোতে আগুন লাগে। এর পর বিল্ডিংস ডিপার্টমেন্ট নির্মাণস্থলের বাইরের দেয়ালের নিরাপত্তা জালের জন্য অগ্নি-প্রতিরোধী মান উন্নত করার আহ্বান জানায়।

 অগ্নিকাণ্ড 

অগ্নিকাণ্ডের সূত্রপাত হয় ওয়াং ফুক কোর্ট কমপ্লেক্সের ওয়াং চিয়ং হাউস আবাসিক টাওয়ারে। প্রথমে ১৪:৫১ হংকং সময়ে আগুনের খবর পাওয়া যায় এবং দ্রুত তা ছড়িয়ে পড়ে। জরুরি সতর্কতা ১ অ্যালার্ম থেকে ১৫:৩৪-এ ৪ অ্যালার্মে উন্নীত হয় এবং ১৮:২২-এ সর্বোচ্চ স্তর ৫-এ পৌঁছায়। আগুনের গন্ধ ৫০০ মিটার দূর থেকেও পাওয়া যাচ্ছিল। আগুন প্রথমে মাচায় শুরু হয়, পরে ভবনের ভেতরে এবং অন্যান্য ভবনে ছড়িয়ে পড়ে। নিরাপত্তা সচিব ক্রিস ট্যাং মন্তব্য করেন যে আগুন ছড়ানোর গতি "অস্বাভাবিক" ছিল এবং সঠিক জালের উপাদান ব্যবহার করা হলে আগুন এত দ্রুত ভবনজুড়ে ছড়িয়ে পড়ার কথা নয়।

২৭ নভেম্বর সকাল ০৯:০০ পর্যন্ত সাতটি ভবনের মধ্যে তিনটিতে আগুন জ্বলছিল। ঘটনাস্থলে ১২৮টি অগ্নিনির্বাপক গাড়ি, ৫৭টি অ্যাম্বুলেন্স এবং ৭৬৭ জন অগ্নিনির্বাপক কর্মী মোতায়েন করা হয়। ১,০০০-এর বেশি বাসিন্দাকে কাছাকাছি কোয়ং ফুক শপিং সেন্টারে সরিয়ে নেওয়া হয়।

রাত ২২:১৩-এ তাই পো নদীর অপর পাশে, অ্যাপার্টমেন্ট কমপ্লেক্সের কাছাকাছি ওয়ং শিউ চি সেকেন্ডারি স্কুলের কাছে একটি ছোট বনাগ্নিও ঘটে।

 নিহত ও আহত 
অন্তত ৫৫ জন নিহত হওয়ার খবর নিশ্চিত করা হয়েছে, আর ৭৬ জন আহত হয়েছে, যার মধ্যে ১৩ জনের অবস্থা আশঙ্কাজনক। নিহতদের মধ্যে ৫০ জন ঘটনাস্থলেই মৃত ঘোষণা করা হয় এবং আরও ৫ জন হাসপাতালে মারা যান। নিহতদের মধ্যে একজন ছিলেন অগ্নিনির্বাপক কর্মী, যিনি দায়িত্ব পালনকালে প্রাণ হারান। তাঁর নাম হো ওয়াই হো, বয়স ৩৭ বছর, তিনি হংকং ফায়ার সার্ভিসেস ডিপার্টমেন্টের ৯ বছরের অভিজ্ঞ কর্মী ছিলেন এবং শা টিন ফায়ার স্টেশনে কর্মরত ছিলেন। প্রতিবেদনে বলা হয়েছে, তিনি আগুন লাগার খবর পাওয়ার কিছুক্ষণ পর ঘটনাস্থলে পৌঁছান এবং প্রায় ৩০ মিনিট পরে সহকর্মীদের সঙ্গে যোগাযোগ বিচ্ছিন্ন হয়ে যায়; পরে তাঁর মৃতদেহ মুখে দগ্ধ অবস্থায় পাওয়া যায়।

হংকং-এর প্রধান নির্বাহী জন লি কা-চিউ জানান যে অন্তত ২৭৯ জন নিখোঁজ রয়েছে। অন্তত একজন অগ্নিনির্বাপক কর্মীও আহত হয়েছেন।

 জরুরি প্রতিক্রিয়া 

 হংকং সরকারি বিভাগসমূহ 
আগুন লাগার পর তাই পো জেলা অফিস ক্ষতিগ্রস্ত বাসিন্দাদের কাছাকাছি অস্থায়ী আশ্রয়কেন্দ্রে সরিয়ে নেয়, যার মধ্যে রয়েছে কোয়ং ফুক কমিউনিটি হল, টুং চিয়ং স্ট্রিট কমিউনিটি হল, তাই পো কমিউনিটি সেন্টার, ফু শান কমিউনিটি হল, শান লৌ (শান দাও হুই), এবং চাইনিজ ক্রিশ্চিয়ান চার্চের ফুং লিউং কিট মেমোরিয়াল সেকেন্ডারি স্কুল। জেলা অফিস অ্যালিস হো মিউ লিং নেদারসোল হাসপাতালেও একটি সহায়তা ডেস্ক স্থাপন করে, যাতে ক্ষতিগ্রস্ত বাসিন্দারা তাদের প্রশ্ন ও জিজ্ঞাসা নিয়ে সাহায্য পেতে পারেন।

হংকং পুলিশ ফোর্স ফুং লিউং কিট মেমোরিয়াল সেকেন্ডারি স্কুলে একটি নিবন্ধন টেবিল স্থাপন করে, যেখানে বাসিন্দারা নিখোঁজ আত্মীয়দের তথ্য নিবন্ধন করতে পারেন। এছাড়াও আহতদের খোঁজার জন্য একটি হটলাইন চালু করা হয়, যাতে নাগরিকরা আহত বা নিখোঁজ আত্মীয়দের খুঁজে পেতে পারেন। পুলিশ অগ্নিকাণ্ডে ক্ষতিগ্রস্ত এলাকার উপর একটি "সীমিত উড্ডয়ন অঞ্চল" ঘোষণা করে, যাতে ড্রোন উদ্ধার কার্যক্রমে বিঘ্ন না ঘটায়। এই নিষেধাজ্ঞা ২৭ নভেম্বর সকাল ০৮:০০ থেকে ৩০ নভেম্বর সকাল ০৮:০০ পর্যন্ত কার্যকর ছিল।

হংকং-এর প্রধান নির্বাহী জন লি কা-চিউ জরুরি পর্যবেক্ষণ ও সহায়তা কেন্দ্র সক্রিয় করেন এবং একটি আন্তঃবিভাগীয় জরুরি বৈঠকের সভাপতিত্ব করেন। শিক্ষা ব্যুরো ঘোষণা করে যে ২৭ নভেম্বর ছয়টি স্কুল একদিনের জন্য ক্লাস স্থগিত রাখবে, যাতে অগ্নিনির্বাপণ কার্যক্রমের সময় সম্ভাব্য যানজট কমানো যায়। হংকং হাউজিং অথরিটি ঘোষণা করে যে তারা ক্ষতিগ্রস্ত বাসিন্দাদের জন্য আবাসন সম্পদ সমন্বয় করেছে, যার মধ্যে রয়েছে ২,০০০-এর বেশি অস্থায়ী আবাসন ইউনিট, আশ্রয়কেন্দ্র ও বিছানা; এছাড়াও ১,৪০০-এর বেশি অন্তর্বর্তীকালীন আবাসন ইউনিটও সরবরাহ করা হয়েছে।

 তথ্যসূত্র 

বিষয়শ্রেণী:২০২৫-এ এশিয়াতে অগ্নিকান্ড